Festgaden Jomfru Ane Gade i Aalborg lukker. Det har Folketingets Epidemiudvalg i dag besluttet, efter at smittetallene er steget voldsomt i byen. Barerne bliver lukket ned i to uger fra torsdag, oplyser erhvervsminister Simon Kollerup (S) efter udlvalgets møde om sagen. - Vi vil en uge inde i perioden lave en ny vurdering af, som der er grundlag for at gøre andet, siger erhvervsminister Simon Kollerup (S) til TV 2 . Anbefaling fra kommission Nedlukningen kommer efter en anbefaling fra Epidemikommissionen onsdag om, at den berømte festgade burde lukkes. Også Thomas Kastrup-Larsen (S), borgmester i Aalborg Kommune, har ønsket at lukke barerne i festgaden. - Vi tager det skridt, i øvrigt på opfordring af Aalborg Kommune, så vi kan få smitten bragt i ro og dermed sikre, at det ikke er hele kommunen der skal lukke, siger erhvervsminister Simon Kollerup. Lokale vil have festgade lukket På trods af, at skoler og fritidstilbud i to sogne i det centrale Aalborg har været lukket ned siden mandag, har Jomfru Ane Gade indtil nu stadig kunnet holde åbent, og det har vakt undren. Blandt andet hos skoleledere og rektorer på nedlukkede skoler og gymnasier i de nedlukkede sogne Budolfi og Vor Frelser. Styrelsen for Patientsikkerhed har bekræftet, at aktiviteten i Jomfru Ane Gade, særligt blandt de 20 til 29-årige, er medvirkende til de høje smittetal. -	Det er jo sådan set en alvorlig situation, man er havnet i, hvor smittetallene de bare bliver ved med at vokse, siger det nordjyske folketingsmedlem Per Larsen (K). Tilfreds borgmester Thomas Kastrup-Larsen(S), der er borgmester i Aalborg, er godt tilfreds med beslutningen. - Styrelsen For Patientsikkerhed siger, at 60 procent af den nye smitte, der har været i Aalborg kan henføres til Jomfru Ane Gade, som er et særligt sted, hvor folk går fra bar til bar og kommer hinanden rigtig meget ved. - Jeg håber, det gør, at vi kan få bremset smitteudviklingen i Aalborg og få lukket de forskellige sogne op igen, siger han til TV 2. Henrik Foget Jensen, der er barejer i gaden, er ked af beslutningen, som betyder, han må holde lukket i to uger. - Det er superærgerligt, og vi er selvfølgelig kede af det. Vi er kede af, at vi ikke har kunne finde en løsning, der har gjort, at vi kunne lave et coronasikkert område. Men det er kommissionens beslutning, og den anbefaling følger vi selvfølgelig, siger han til TV 2.
Efter anbefaling fra Epidemikommissionen bliver Jomfru Ane Gade i Aalborg nu lukket ned i 14 dage.